Voormalige SAID-hoës hoor dán of hulle vervolg gaan wordIvan Pillay en Johan van Loggerenberg. (Argieffoto: ANA) Die drie voormalige amptenare van die Suid-Afrikaanse Inkomstediens (SAID) wat van betrokkenheid by die SAID se sogenaamde geheime eenheid beskuldig word, hoor moontlik in Februarie eers of die klagte teen hulle laat vaar word. Ivan Pillay, Johann van Loggerenberg en Andries Janse van Rensburg het Maandag vlugtig in die hof verskyn. Hulle word daarvan beskuldig dat hulle in 2007 meeluisterapparaat in die hoofkantoor van die Nasionale Vervolgingsgesag (NVG) in Silverton, Pretoria, geplant het. Die mans is ook aangekla van oortredings van die Wet op die Regulering van Onderskepping van Kommunikasie, beter bekend as Rica-wetgewing, sowel as korrupsie. Hul regsverteenwoordiger, Bernard Hortz, voer aan die mans word geviktimiseer omdat hulle staatskaping probeer stuit het. “Hierdie drie individue is deur die mees onhoudbare en onmenslike omstandighede gesit, bloot omdat hulle aan die hoof was van wat destyds die beste inkomstediens ter wêreld was. Kyk waar is hulle nou. “As hulle net toegelaat is om aan te hou doen wat hulle in daardie jare gedoen het, het ons ekonomie vandag dalk anders – moontlik báie anders – daar uitgesien,” het Hortz gesê. Pillay, Van Loggerenberg en Janse van Rensburg het vroeër die Pretoriase hooggeregshof genader vir ŉ bevel om die strafsaak teen hulle te laat vaar. Hulle het die aansoek teruggetrek nadat hulle die NVG se beantwoordende verklaring daarop ontvang het. Vandag se uitstel moet die nasionale direkteur van openbare vervolging, adv. Shamila Batohi, genoeg tyd gee om ŉ hersiening van die saak, waarin bevind is dat daar geen billike kans op ŉ suksesvolle vervolging bestaan nie, te bestudeer. Dit kan beteken die aanklagte teen die drie word laat vaar.